दलित सिर्फ सम्मान, समता और न्याय की ही नहीं बल्कि खाने के अधिकार की भी लड़ाई लड़ते रहे हैं। इस सन्दर्भ में बीफ से जुड़े कुछ तथ्यों को जानना जरूरी है। मटन, मुर्गा, मछली, दालें, अन्य अनाज, फल, मेवे और बहुत सारी सब्जियां इतनी महंगी हैं कि इस वर्ग की पहुँच से पूरी तरह बाहर हैं। सिर्फ बीफ ही ऐसा खाद्य है जो वे खरीद सकते हैं। मरे हुए जानवरों को ठिकाने लगाने का काम आज भी गांवों में दलित ही करते हैं और उसका मांस दलित परिवारों में ही बंटता हैं। मेरी माँ ने एक बार मुझे बताया था कि जब भी उनके हिस्से में ज्यादा बीफ आ जाता था, सारा परिवार मिलकर उसे साफ कर उसके पतले-लम्बे टुकड़े कर, छत पर सूखने के लिए रख देता। सूख जाने पर उसे संभाल कर रख दिया जाता। बरसात में या जब भी घर में खाने की किल्लत होती थी, इन्हीं टुकड़ों को भूनकर खाया जाता था। यह दूध-दही और घी खाने वालों के लिए घृणा की बात हो सकती है, लेकिन जो वर्ग इस दर्द के साथ सदियों से जी रहा है, उस पर धर्म की आड़ में एक ब्राह्मणवादी संस्कृति को थोपना, उसकी संस्कृति, इतिहास, अस्मिता और संघर्षों पर हमला है.